Viikon kirje 27.12.2023

Kuuntele minua!

Vaikeinta elämässä on toisen ihmisen kuunteleminen. Eikä vain kuunteleminen vaan kuuleminen, mitä toinen sanoo tai on sanomatta. Se on erityisen vaikeaa, jos toinen ajattelee eri tavoin kuin minä.

Senkö vuoksi meillä on huutava tarve erilaisille ammattikuuntelijoille ja terapeuteille, jotka ammatikseen kuuntelevat meitä, koska toisen kuunteleminen ei aina toteudu. He eivät puhu päälle, eivät keskeytä, eivät vähättele vaan ottavat vastaan kenties ensi kertaa sanotut sanat. Arjen taidot ja ymmärrys eivät aina riitä toisen kuuntelemiseen. Tarvitaan ihmisiä, jotka työkseen kuuntelevat ja auttavat.

Kun ajattelemme ja tunnemme eri tavoin kuin muut, niin silloin meillä on paljon annettavaa toinen toisillemme. Kun kuuntelemme toinen toistamme, kunnioituksen ja vieraanvaraisuuden hengessä, voimme rikastuttaa paljon elämäämme ja löytää uutta suuntaa ja sisältöä elämälle.

Matkustin linja-autoilla. Oli aivan hiljaista. Monet olivat ajatuksissaan ja useat räpläsivät kännykkäänsä. Auta armias, kun muutamat alkoivat puhua kännykkäänsä. Mitä kaikkea he paljastivatkaan niin omasta kuin toisten elämästä meille hiljaisille kuuntelijoille. Oli kiusallista joutua kuuntelemaan. Mitä kaikkea linja-autollisesta paljastuisikaan, jos kaikki puhuisivat puhelimeensa muita kanssamatkustajia ajattelematta? Olisimmeko ymmärtäväisempiä ja armollisempia toinen toisiamme kohtaan? Monenlaista murhetta ja ihmissuhdeongelmaa kulkee matkalaisten mukana.

Mitä tapahtuisi, jos oikeasti pysähtyisimme ja kuuntelisimme toisiamme niin kodeissa kuin työpaikoilla, harrastusten parissa ja seurakunnassakin? Toisten kuunteleminen voi auttaa ja johtaa myös Jumalan kuuntelemiseen.

Rukoileva Lunniyhteisö on sanoittanut omaa elämän asennettaan ja rukoustaan näin:

Läsnäoleva Jumala,

kun me yhdessä

kuuntelemme Sinua,

sinä avaat meille tien.

Kristus ystävämme,

rohkaise askeleemme

rakkauteen,

kohtaamisiin,

iloon ja yksinkertaisuuteen

kunnioituksen,

vieraanvaraisuuden

ja sovituksen hengessä.

Isän, Pojan ja Pyhän Hengen nimessä.

Aamen

Meri Tirroniemi

Rovasti